સૌથી પહેલી શરૂઆત ટેલીવીઝન ચેનલને મળેલા મેઈલના આધારે તપાસ કરવાની હતી, ક્રાઈમ બ્રાન્ચને ખબર હતી કે મેઈલ જે એડ્રેસથી મોકલવામાં આવ્યો છે તે બનાવટી જ હશે કારણ આતંકી પણ કાચા ખેલાડી ન્હોતા તેઓ પોતાના મેઈલને કારણે પકડાઈ જાય તેવી ભુલ તો કરવાના ન્હોતા, આમ છતાં  તપાસ કરવી જરૂરી હતી, આશીષ ભાટીયા પાસે જે અધિકારીઓ આવી ગયા હતા તે તમામ પાસે અત્યારે તો એક જ ટાર્ગેટ ઉપર કામ કરવાનું હતું, જેમા સૌથી પહેલા બ્લાસ્ટમાં કોણ સંડોવાયેલુ છે, માણસો કયાંથી આવ્યા હતા, અમદાવાદ અને ગુજરાતમાં કોણે લોજેસ્ટીક સપોર્ટ આપ્યો હતો, વગેરે વગેરે બાબતને ધ્યાનમાં રાખી ટીમોને પોતાના ટાર્ગેટ ઉપર રવાના કરી દેવામાં આવી હતી,